b'\n_START_ARTICLE_\nAnnika Eklund\n_START_SECTION_\nUran alku\n_START_PARAGRAPH_\nEklund aloitti pianonsoiton ollessaan viisivuotias ja julkiset esiintymiset ollessaan 13-vuotias. H\xc3\xa4n oli voittanut Vaasan liepeill\xc3\xa4 Gerbyss\xc3\xa4 j\xc3\xa4rjestetyn laulukilpailun. T\xc3\xa4m\xc3\xa4n j\xc3\xa4lkeen Eklund p\xc3\xa4\xc3\xa4si laulukilpailun kautta Maaherra-nimiseen yhtyeeseen. Sen j\xc3\xa4senten keski-ik\xc3\xa4 oli noin 15 vuotta ja he esittiv\xc3\xa4t l\xc3\xa4hinn\xc3\xa4 perinteist\xc3\xa4 iskelm\xc3\xa4\xc3\xa4. Yhtye hajosi vuonna 1996, nelj\xc3\xa4n vuoden keikkailun j\xc3\xa4lkeen. Eklund oli tuolloin voittanut Lavat\xc3\xa4hti-laulukilpailun. Tuolloin h\xc3\xa4nen keikkayhtyeekseen vaihtui Amor ja h\xc3\xa4n sai Lavat\xc3\xa4hti-tittelin ansiosta levytyssopimuksen Warner Musicin kanssa. Ensimm\xc3\xa4inen single Auta mua / Tytt\xc3\xb6 sopassa julkaistiin 1997. Vuotta my\xc3\xb6hemmin julkaistiin ensimm\xc3\xa4inen levy, Kaunis uni, joka sis\xc3\xa4lsi perinteist\xc3\xa4 iskelm\xc3\xa4\xc3\xa4. Keikkailun ohessa Eklund suoritti musiikkipedagogin opinnot Jyv\xc3\xa4skyl\xc3\xa4n ammattikorkeakoulun kulttuurilinjalla.\n_START_SECTION_\nTangoprinsessaksi ja toinen albumi\n_START_PARAGRAPH_\nVuonna 2001 Eklund osallistui Sein\xc3\xa4joen Tangomarkkinoille ja sijoittui kolmen parhaan joukkoon saaden siten tangoprinsessan kruunun. Kes\xc3\xa4ll\xc3\xa4 2003 h\xc3\xa4n julkaisi toisen albuminsa, Valoja ja varjoja, jonka tuotti euroviisus\xc3\xa4velt\xc3\xa4j\xc3\xa4n\xc3\xa4 tunnettu Mika Toivanen. Uuden albumin my\xc3\xb6t\xc3\xa4 Eklund siirtyi nuorekkaamman pop-iskelm\xc3\xa4n pariin ja levyn nimikkokappaleesta muodostui radiohitti. Levy koostui l\xc3\xa4hes t\xc3\xa4ysin Toivasen s\xc3\xa4vellyksist\xc3\xa4, mutta mukana oli my\xc3\xb6s cover Y\xc3\xb6n kappaleesta \xe2\x80\x9dS\xc3\xa4rkyv\xc3\xa4\xc3\xa4\xe2\x80\x9d.\n_START_SECTION_\nSuomen Euroviisukarsinta 2006\n_START_PARAGRAPH_\nEklund osallistui vuoden 2006 Eurovision laulukilpailun Suomen esikarsintaan kahdella kappaleella, \xe2\x80\x9dSinussa on jotain\xe2\x80\x9d ja \xe2\x80\x9dShanghain valot\xe2\x80\x9d. Alkukarsinnasta kansa \xc3\xa4\xc3\xa4nesti jatkoon \xe2\x80\x9dShanghain valot\xe2\x80\x9d. Kappale j\xc3\xa4i karsintojen finaalissa sijalle kolme, mutta voitti Viisukuppilan erikoispalkinnon viisufanien suosikkina. Kappaleen oli s\xc3\xa4velt\xc3\xa4nyt Ultra Brasta tuttu Kerkko Koskinen. \xe2\x80\x9dShanghain valot\xe2\x80\x9d oli Radio Suomen vuoden 2006 toiseksi soitetuin kappale._NEWLINE_Nime\xc3\xa4 Shanghain valot kantava albumi julkaistiin 5. huhtikuuta 2006 ja se valittiin tuolloin kuukauden levyksi._NEWLINE_Eklundin nelj\xc3\xa4s albumi, Rakkausseikkailu 2007, julkaistiin kes\xc3\xa4kuussa 2007. Levylt\xc3\xa4 on julkaistu singlen\xc3\xa4 Kerkko Koskisen ja Ky\xc3\xb6sti Salokorven tekem\xc3\xa4t kappaleet \xe2\x80\x9dOle hiljaa ja suutele mua\xe2\x80\x9d, \xe2\x80\x9dRakkausseikkailu 2007\xe2\x80\x9d, sek\xc3\xa4 vuoden 2007 lopulla \xe2\x80\x9dUnien maailmassa\xe2\x80\x9d. Levy sai hyv\xc3\xa4n vastaanoton ja se valittiin hein\xc3\xa4kuussa 2007 kuukauden levyksi._NEWLINE_Kes\xc3\xa4n 2008 j\xc3\xa4lkeen Eklund j\xc3\xa4i \xc3\xa4itiyslomalle ja synnytti ensimm\xc3\xa4isen lapsensa. Eklund asuu nyky\xc3\xa4\xc3\xa4n Sipoossa. H\xc3\xa4n on koulutukseltaan musiikkipedagogi ja suuntautunut musiikkileikkikoulunopettajaksi._NEWLINE_Vuonna 2009 Eklund oli ehdolla Iskelm\xc3\xa4 Finlandia -palkinnon saajaksi.\n_START_SECTION_\nMuita t\xc3\xb6it\xc3\xa4\n_START_PARAGRAPH_\nEklund on esiintynyt radiossa ja televisio-ohjelmissa Speden spelit, Hecumania, Tuttu juttu, Huvin vuoksi, Kymppitonni, Tartu mikkiin ja Nelj\xc3\xa4n t\xc3\xa4hden illallinen. Lis\xc3\xa4ksi Eklund on vieraillut Y\xc3\xb6n albumilla Kuolematon esitt\xc3\xa4en kappaleen \xe2\x80\x9dPett\xc3\xa4v\xc3\xa4ll\xc3\xa4 j\xc3\xa4\xc3\xa4ll\xc3\xa4\xe2\x80\x9d yhdess\xc3\xa4 Olli Lindholmin kanssa. Eklund my\xc3\xb6s osallistui vuonna 2005 Y\xc3\xb6n Kuolematon-kiertueeseen.'